**Utkast til PB ALLV301 H2020, Markus Bang**

*Sangen om ens selv - det amerikanske litterære selvbildet på 1800-tallet*

Amerikansk litteratur har siden Emerson og Whitman vært preget av et sterkt selvbilde og en individualistisk livsanskuelse. Alexis de Tocqueville skriver i *Democracy in America* fra 1835: “Americans acquire the habit of always considering themselves as standing alone, and they are apt to imagine that their whole destiny is in their hands”. I min masteroppgave vil jeg undersøke det amerikanske litterære selvbildet på 1800-tallet.

Motivasjonen for å skrive om dette temaet er i all hovedsak personlig bunnet. Jeg leste Thoreau og Hemingway som tenåring og har siden da vært interessert i amerikansk litteratur, og særlig i den sterke individualiteten som så ofte kommer til uttrykk hos de amerikanske forfatterne. Utover dette har den siste tidens uro i USA gjenopplivet min faglige interesse for amerikansk litteratur, og da særlig litteraturen på 1800-tallet.  Det er mitt håp at jeg ved å undersøke den tidlige amerikanske litterære kanon vil forstå mer av hva som betinger den amerikanske tilstanden anno 2020.

Det primære materialet for undersøkelsen min vil være Walt Whitmans “Song of Myself”, fra hans hovedverk *Leaves of Grass*. “Song of Myself” er et dikt i fri verseform bestående av femtito seksjoner. Disse kan leses som enkeltstående dikt, men utgjør samlet et nett av motiver og bilder med tydelig tematisk sammenheng. Som tittelen tilsier kretser diktverket rundt dikt-jegets selv, og åpner med den nå klassiske linjen: “I celebrate myself, and sing myself”. Linjens andre del var ikke med i diktets opprinnelige utgivelse fra 1855, men ble lagt til i senere omskrivninger. På grunn av Whitman-forskningens tendens til å forholde seg til diktets sisteutgave, vil jeg i masteroppgaven skrive med utgangspunkt i 1892-utgaven av “Song of Myself”.

“I celebrate myself, and sing myself”. Whitman åpner diktet med denne linjen i jambisk pentameter, som for å mane frem et minne av europeiske storheter som Shakespeare og Milton, før han forlater metrikken til fordel for en mer frittflytende rytme: “And what I assume, you shall assume / For every atom belonging to me, as good belongs to you”. Dette er ett eksempel på Whitmans innsats for å løsrive seg fra den europeiske tradisjonens troper og litterære bevegelser. Han vil skape litteratur for Amerika, et land som kulturhistorisk sett fremdeles er et slags blankt ark, men som bindes sammen av særlig én grunnverdi: troen på demokratiet. Denne troen strekker seg for Whitmans del fra det sosiale generelle til det personlige partikulære, og hans ønske blir dermed å forme et språk som rommer alle motstridende aspekter ved hans personlighet. Gjennom diktet utvider han sitt dikt-jeg til å romme ikke bare sin egen kropp og dens umiddelbare opplevelser, men til å være av samme materiale som alle mennesker, alle dyr og vesener, og til sist: hele kosmos. Diktet er dypt demokratisk, og revolusjonerende ikke bare i form og tone, men ved at det åpner det demokratiske for grupperinger som ellers ikke fikk innpass i den amerikanske idéen om likhet. Kvinner, svarte og urinnvånere taes alle opp i det jeg som fører ordet i “Song of Myself”.

Min lesning av Whitman og “Song of Myself” vil ta utgangspunkt i forskningstradisjonen som den fremstilles i Mark Bauerleins artikkel “Whitman’s Language of the Self”. Her skisserer han opp to hovedspor i Whitman-forskningens behandling av selvmediering - det *kanoniserende* og det *psyko-analytiske* sporet. Det første har fokusert på Whitmans rolle i den amerikanske litterære kanon, og derigjennom forstått hans uttrykk av et selv som en speiling av den kulturelle krisen som betinget den amerikanske litterære førkrigs-identiteten. Som nevnt tidligere var Amerika, kulturhistorisk sett, fremdeles i sin ungdom, og man var på leting etter en amerikansk litteratur som kunne måle seg med den europeiske. Denne kanoniserende retningen innbefatter særlig forskere som Roy Harvey Pearce og James E. Miller Jr. Det andre sporet har lest Whitmans behov for å skriftliggjøre et selv som uttrykk for hans oppdragelse. En streng far og en utilnærmelig mor nevnes som røttene for Whitmans komplekser rundt identitet og kjønn. Denne retningen ledes av forskere som Edwin Miller og Stephan Black.

I en forlengelse av det sistnevnte psyko-analytiske sporet, trekker Bauerlein inn Jacques Lacan (hvorfra han har hentet tittelen på sin artikkel), og særlig hans teorier om “den Andre” og “Speilstadiet” blir brukt for å forklare Whitmans romantiske prosjekt i psykoanalytiske termer.  **MER KOMMER HER**.

Som et teoretisk rammeverk for lesningen av Whitman vil jeg referere til tekster av Ralph Waldo Emerson og Henry David Thoreau. Av Emerson er det spesielt fire essay jeg ser som relevante, “Self-Reliance”, “The Over-Soul”, “The Poet” og “Fate”. Av Thoreau vil jeg referere til hans omfattende dagbøker, men også hovedverket *Walden* vil være interessant i forbindelse med Whitman. Grunnen til at jeg velger å bruke nettopp Emerson og Thoreau som forelegg, er deres intellektuelle og livsfilosofiske slektskap til Whitman.

I denne sammenheng vil Alfred Kazins *An American Procession* være viktig, særlig på grunn av måten han knytter Emerson, Thoreau og Whitman sammen i deres tanker om individ, samfunn og demokrati. Etter et sitat av nettopp Walt Whitman, begynner Kazin sitt narrativ med Emerson, “the actual beginner of the whole procession”. Fra Emersons glitrende linjer om individet som kilde til den menneskelige religiøse opplevelsen, går han videre med Thoreau, som i sine dagbøker advokerer for en mer natur-orientert, og i Emersons ord, *fanatisk* individualisme. Felles for de to er særlig deres intellektuelle og spirituelle isolasjon fra sine medmennesker. Der Emerson veksler mellom mild overbærenhet og dyp frustrasjon over massenes ignoranse, kan man hos Thoreau lese nedlatenhet og forakt. I politiske spørsmål skiller de lag ved at Emerson tar del i sin realpolitiske samtid, og går hardt ut mot slavehold og spesielt *Fugitive Slave Act* fra 1850, lovendringen som gjorde det mulig for såkalt frie stater å returnere slaver til den staten de hadde rømt fra. Den ellers fredelige Emerson uttaler under borgerkrigen: “sometimes gun-powder smells good”. Thoreau er på sine side mer tilbakeholden i sine offentlige uttalelser, selv om han privat er sterkt kritisk til slavehold. Hans politiske mantra er grunnleggende ikke-politisk, og han vektlegger først og fremst individets absolutte frihet. Staten blir i så henseende en undertrykkende størrelse som fjerner ham fra hans naturlig følelse av moral.

Hos Whitman finner vi en helt annen holdning til massene som omgir ham. Der Emerson og Thoreau bygger sin identitet på en annerledeshet fra folk flest, identifiserer Whitman seg med mannen i gata. I motsetning til den amerikanse kultureliten, som han kalte “the scribbling-class”, så Whitman stolt på seg selv som plebeier. Denne identifikasjonen med mennesker fra de laveste samfunnslag er noe av det som gjør Whitman til den amerikanske demokratiske dikteren *par excellence*, samtidig som han uavbrutt feirer sin egen individualitet; hans utmerkede fysikk, hans skjønnhet og uovertrufne helse (frem til kollapsen etter flere opphold på krigssykehus under borgerkrigen). Kazin understreker måten Whitman synes å ville forføre leserne sine på, men det kan også argumenteres for at han forsøkte å selge seg selv til leserne sine.

I denne sammenheng vil jeg trekke inn Mary McAleers *The American Counterfeit*, som tar for seg amerikansk konsumkultur på slutten av 1800-tallet, og som fremviser en sammenheng mellom økt kommersialisering og en måte å beskrive seg selv på gjennom kommodifiserende termer.

*Problemstilling*

I tråd med den tidligere nevnte artikkelen av Mark Bauerlein, “Whitman’s Language of the Self”, vil jeg som et hovedspor i oppgaven studere utviklingen fra de tidlige utgavene av *Leaves of Grass* til den siste revisjonen, den såkalte *Deathbed Edition* fra 1892. I artikkelen skriver Bauerlein om hvordan den historiske Walt Whitman gjennomgår en språklig krise fra han først publiserer *Leaves of Grass* i 1855, til han dør i 1892. Fra stålfast tro på sin egen evne til å fange seg selv og sine motstridende personlighetsdeler i en ny form for skrift, må Whitman resignert innse at språket aldri vil kunne fange fullstendig personlighetens flytende natur. Oppgavens røde råd vil dermed være Walt Whitmans romantiske prosjekt: Hva ville han oppnå, hvorfor ville han oppnå nettopp dette, og på hvilken måte gjennomgår han en forandring i sin tro på språkets evne til å formidle et budskap og et livssyn?

Ved å trekke veksler til Emerson og Thoreau sine tanker om individet og dets plass i det demokratiske samfunnet, vil jeg sette Whitman inn i en større amerikansk kontekst, først og fremst litterær, men nødvendigvis også politisk. Det vil være et poeng å se hvordan Emersons, Thoreaus og Whitmans tanker rundt individ og samfunn overlapper og skiller seg fra hverandre. Med forelegg i Bauerleins fremstilling av Whitman-forskningen vil jeg lese “Song of Myself” i lys av både den *kanoniserende* og den *psyko-historiske* retningen, for derigjennom å forsøke å skape en syntese mellom de to. Jeg vil videre trekke inn Mary McAleers teorier rundt moderniteten og om 1800-talles amerikanske forbrukerkultur, som presentert i *The American Counterfeit*. Særlig interessent i denne sammenhengen vil være hennes tanker rundt språkførselen som preger forbrukerkulturen, det hun kaller “The Language of Things”, og hvordan denne informerte og påvirket språket man benyttet for å beskrive seg selv, “The Language of Self”. Hun skriver om en “... personification of Objects, and the objectification of Persons”.

Jeg ser for meg å skrive ferdig oppgaven på normert tid. Mer spesifikt planlegger jeg å vie neste semester til å sette meg grundig inn i det teoretiske rammeverket og i forskningstradisjonen. De to retningene som pekes ut av Bauerlein, og som representeres av henholdsvis Miller/Black og Miller Jr./Pearce, må jeg få førstehåndserfaring med før jeg kan skrive om med sikkerhet. Det samme gjelder Jacques Lacan sine teorier rundt personlighetsdannelse.

Bibliografi (ufullstendig)

Whitman, Walt. *Leaves of Grass*. Utgiversted: Forlag, årstall.

Kazin, Alfred. *An American Procession*. Utgiversted: Forlag, årstall.

McAleer, Mary. *The American Counterfeit.* Utgiversted: Forlag, årstall.

Bauerlein, Mark. “Whitman’s Language of Self”. *Tidsskrifttittel* Årgang, Nummer (utgivelsesdato): Sidespenn. Evt. DOI/URL.

Lacan, Jacques. *Écrits*. Utgiversted: Forlag, årstall. (Sjekke Bauerleins artikkel for referanse til Speilfasen og Den andres diskurs).

Lawrence, D.H. *Studies in Classic American Literature*. Utgiversted: Forlag, årstall.